自撫至袁連日雨霰風雪一首
作者：劉克莊
朝代：宋

paragraphs: 窮臘天地閉，雲氣匝野垂。
何况袁撫間，積潦盈路歧。
寸晷拔寸步，一堠費一時。
忽跌落深淖，有似鳥著𥻿。
寒日已西匿，游子方南馳。
孤店渺煙際，僮馬饑以羸。
霏霏雪沒骭，憯憯風裂肌。
古人貴遺體，不肯臨深危。
兒行風雪中，慈母安得知。
終當投紱去，重補南陔詩。